हम तीनों में चलते हुए बोलचाल न के बराबर है। कल रात मोलिखर्क के पास वाले बाघ का खौफ इस रात भी साथ-साथ चल रहा है। मैने यूं ही धीरे से बोला कि ‘यहां रिक्ख (भालू) ज्यादा होते हैं और रिक्ख तो बाघ से भी खतरनाक होता है।’ ‘ये बताना इस समय जरूरी था। आपने तो डर और बड़ा दी है, भूपेन्द्र बुदबुदाया।’ ‘डरने से कुछ नहीं होगा। वैसे भी रुद्रनाथ मंदिर में पुजारीजी ने बतलाया था कि यह निर्जन और बीहड जंगली इलाका आंछरियों के प्रभुत्व में है। और आंछरियां उनका ही हरण करती जो डर जाते हैं। दायें-बायें तो कुछ दिख नहीं रहा है। इसलिए बेहतर है वही बात की जाय जो इस समय दिल-दिमाग में चल रही है। इससे डर बढ़ेगा नहीं कम ही होगा। तुम दोनों कहो तो मैं तुम्हें आंछरियों के बारे में बताऊं।’ थोड़ी चुप्पी के बाद सीताराम ने कहा ‘बताओ’। ‘तो सुनो, असल में हमारे उत्तराखंडी समाज में यह मान्यता है कि ऐड़ी और आंछरियां छोटी उम्र या असमय मुत्यु को प्राप्त अतृप्त आत्मायें होती हैं। ये पर्वत शिखर, घने जगंल, और पानी वाले स्थानों में अक्सर रात को घूमती हैं। आंछरियों को मंदोदरी और रावण की पुत्रियां भी माना जाता है। ये अप्सरा की तरह सुंदर होती है इसलिए इनको अप्सरा भी कहा जाता है। उत्तराखंड के लोकगीतों में सात बैणी या नौ बैणी आंछरी का जिक्र कई बार होता है। हमारे इष्ट देवी-देवता इसी श्रेणी में भूतांगी होते हैं। वे हमारा अनिष्ट न करें इसलिए उन्हें ध्याणी (बहिन/बेटी) का संबोधन और सम्मान दिया जाता है। इसलिए फिकर नाॅट, हमारी घ्याणियां इस घनघोर रात में हमें सकुशल मोलिखर्क पहुंचायेंगी।’